वित्त मंत्रालय
वित्त मंत्रालय का अमृत महोत्सव प्रतिष्ठित सप्ताह संपन्न
वित्त मंत्री निर्मला सीतारमण ने केन्द्रीय प्रत्यक्ष कर बोर्ड  की संवाद एवं संपर्क से संबंधित नवीन सामग्रियों की श्रृंखला जारी की
डीएफएस ने एक संगीतमय वीडियो “द प्लेज” के विमोचन के माध्यम से लोगों की सेवा करने के अपने संकल्प को दोहराया
भारतीय अर्थव्यवस्था में बजट के योगदान से संबंधित विशेष डाक टिकट और कवर जारी किया गया
वित्त मंत्रालय का आज़ादी का अमृत महोत्सव प्रतिष्ठित संपन्न हो गया। केन्द्रीय वित्त तथा कॉरपोरेट कार्य मंत्री श्रीमती निर्मला सीतारमण ने वित्तीय एवं कर संबंधी जानकारी का प्रसार करने और देश के विकास में विभिन्न विभागों के योगदानों की व्याख्या करने वाली संवाद एवं संपर्क की कई नवीन सामग्रियों को लॉन्च किया।
गोवा के पणजी में ऐतिहासिक मैकिनेज पैलेस में आयोजित समापन समारोह में बोलते हुए, श्रीमती सीतारमण ने कहा, “किसी अभियान के कारगर होने को लेकर वित्त मंत्रालय की अपनी आशंकाएं होती हैं क्योंकि हम जिस तरह का काम करते हैं उसमें कई ऐसी गतिविधियां शामिल होती हैं जिसके बारे में जब हम बताते हैं, तो लोग उसकी सराहना नहीं करते हैं।” उन्होंने कहा कि “जब हमने इस बात का विश्लेषण किया तो हमें यह समझ में आया कि कई गतिविधियों, जिनके बारे में जनता को जानकारी नहीं है, पर ध्यान देने और उन्हें एक स्पष्ट तरीके से प्रस्तुत करने की जरूरत है ताकि लोग समझ सकें और राष्ट्र निर्माण में इस मंत्रालय के योगदान की सराहना कर सकें।"
वित्त मंत्री ने नागरिकों से शासन व्यवस्था में उनके हितों का संरक्षण करने और अधिक कारगर एवं उत्तरदायी शासन को प्रेरित करने के उद्देश्य से किए जा रहे अच्छे कार्यों के बारे में अपने प्रियजनों के बीच प्रचार करने की अपील की।
कर से जुड़ी जानकारी के प्रसार से संबंधित शैक्षिक सामग्रियां एवं खेल
इस अवसर पर वित्त मंत्री ने बोर्ड गेम्स, थ्रीडी पजल्स और कॉमिक पुस्तकों के रूप में केन्द्रीय प्रत्यक्ष कर बोर्ड  द्वारा तैयार किए गए शैक्षिक सामग्रियों का विमोचन किया। लोगों के साथ-साथ बच्चों के बीच कर से जुड़ी जानकारी का प्रसार करने के उद्देश्य से इन रोचक ‘खेल से सीखो’ वाली सामग्रियों को तैयार किया गया है।
सांप, सीढ़ी और कर:यह बोर्ड गेम कर से जुड़ी गतिविधियों और वित्तीय लेनदेन के संबंध में अच्छी एवं बुरी आदतों से परिचित कराता है। यह खेल सरल, सहज और शिक्षाप्रद है जिसमें अच्छी आदतों को सीढ़ी के माध्यम से पुरस्कृत किया जाता है और बुरी आदतों को सांपों द्वारा दंडित किया जाता है।
भारत का निर्माण:जुड़ाव वाला यह खेल बुनियादी ढांचे और सामाजिक परियोजनाओं पर आधारित 50 मेमोरी कार्ड के उपयोग के माध्यम से करों के भुगतान के महत्व की अवधारणा से परिचित कराता है। इस खेल का उद्देश्य यह संदेश देना है कि कराधान अपनी प्रकृति में प्रतिस्पर्धी नहीं, बल्कि सहयोगी है।
इंडिया गेट -3डी पहेली:इस खेल में 30 टुकड़े होते हैं, प्रत्येक में कराधान से संबंधित विभिन्न नियमों एवं अवधारणाओं के बारे में जानकारी होती है। इन टुकड़ों को एक साथ जोड़ने पर इंडिया गेट की एक 3-आयामी संरचना बनेगी जो कर से भारत का निर्माण होता है का संदेश देगी।
डिजिटल कॉमिक बुक्स -आयकर विभाग ने बच्चों तथा युवाओं वयस्कों के बीच आय एवं कराधान की अवधारणाओं के बारे में जागरूकता फैलाने के लिए पॉट कॉमिक्स के सहयोग से संपर्क की एक नई पहल की है। इसमें मोटू-पतलू के बेहद लोकप्रिय कार्टून चरित्रों के माध्यम से संदेश दिए जाते हैं।
सुदर्शन पटनायक की रेत कला ‘राष्ट्र के विकास के लिए कर’
श्रीमती सीतारमण ने ओडिशा के पुरी में समुद्र तट पर प्रसिद्ध रेत कलाकार सुदर्शन पटनायक द्वारा बनाई गई रेत कला ‘राष्ट्र के विकास के लिए कर’ का भी उद्घाटन किया। वित्त मंत्री ने श्री पटनायक और उनके छात्रों के साथ बातचीत की, जो रेत की मूर्ति के निर्माण में संलग्न थे।
आयकर विभाग के एक लघु वीडियो में स्वतंत्रता के बाद से देश के विभिन्न क्षेत्रों के विकास में करों के योगदान को दिखाया गया है।
संकल्प @75 - डीएफएस का ‘द प्लेज’ संगीतमय वीडियो
वित्तीय सेवा विभाग द्वारा तैयार किए गए एक संगीतमय वीडियो ‘द प्लेज’ में भारतीय वित्तीय सेवा क्षेत्र से जुड़े लोगों को जनता और राष्ट्र की सेवा करने का संकल्प लेते हुए दिखाया गया है।
भारतीय अर्थव्यवस्था में बजट के योगदान से संबंधित विशेष डाक टिकट और कवर
प्रतिष्ठित सप्ताह के समापन समारोह में, वित्त मंत्री ने विशिष्ट रूप से निर्मित माई स्टैम्प, एक विशेष कवर और एक पुस्तिका से लैस एक एल्बम जारी किया जिसमें पिछले 75 वर्षों में भारतीय अर्थव्यवस्था में केंद्रीय बजट के योगदान पर प्रकाश डाला गया है। यह एल्बम डाक विभाग के सहयोग से आर्थिक कार्य विभाग के बजट प्रभाग द्वारा तैयार किया गया है।
गोवा राज्य सरकार के मंत्री श्री मौविन गोडिन्हो, राजस्व सचिव श्री तरुण बजाज,आर्थिक कार्य विभाग के सचिव श्री अजय सेठ, केन्द्रीय अप्रत्यक्ष कर और सीमा शुल्क बोर्ड  के अध्यक्ष श्री विवेक जौहरी और केन्द्रीय बोर्ड प्रत्यक्ष कर  की अध्यक्ष श्रीमती संगीता सिंह भी इस अवसर पर उपस्थित थीं।
आज़ादी का अमृत महोत्सव और प्रतिष्ठित सप्ताह के बारे में
आजादी का अमृत महोत्सवस्वतंत्रता के 75 वर्ष और यहां के लोगों, संस्कृति और उपलब्धियों के गौरवशाली इतिहास का उत्सव मनाने एवं उन्हें याद करने से जुड़ी भारत सरकार की एक पहल है। आजादी का अमृत महोत्सव की आधिकारिक यात्रा 12 मार्च 2021 को शुरू हुई, जिसके साथ आजादी की 75वीं वर्षगांठ के लिए 75 सप्ताह की उलटी गिनती शुरू हुई।
वित्त मंत्रालय ने 6-11 जून के दौरान अपने प्रतिष्ठित सप्ताह को कई कार्यक्रमों के साथ मनाया। इन कार्यक्रमों में विभिन्न नागरिक केन्द्रित पहल, वित्तीय साक्षरता कार्यक्रम, व्याख्यान श्रृंखला, सेमिनार एवं संगोष्ठी, नशीली दवाओं के विनाश दिवस का आयोजन, साइकिल रैलियां आदि शामिल थीं। प्रतिष्ठित सप्ताह के दौरान आयोजित किए गए विभिन्न कार्यक्रमों का विवरण एक ई-कॉफी टेबल बुक में दर्ज है।